# Die Schedelsche Weltchronik (deutsch):203

| 202 <<<Vorheriges Blatt | Die Schedelsche Weltchronik Blatt CCIII | Nächstes Blatt>>> 204 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCII verso:

ADrianus der vierdt auß engelland pu$^e$rtig. Als er ein bischoff zu albana was vnd von babst Eugenio dem dritten als ein cardinal in das land Norweden gesendt wardt. vnd das volck daselbst zum cristenlichen glawben gebracht het. do wardt er nach absterben Anastasii zu babst erkorn vnd alßpald von den Ro$^e$mern mit bette vnd mit bedroungen angesunnen eim ro$^e$mischen rat die pflegnus vnd regirung der statt zelassen. vnd in sant iohanßen kirchen zeziehen vnd darinn zeweyhen. vnd nach dem er sich aber das zethun widersetzet es wu$^e$rde dann ein verfu$^e$erer Arnaldus genant vormals von Eugenio verpannt auß der statt getriben. do schlu$^o$gen sie einen cardinal der zu dem babst geen wolt. darumb leget der babst singen vnd leßen ernyder. vnd solchs beschahe villeicht in der letsten fastwochen. also das das volck ein große andtung dar ab het. dem nach warden ettlich ro$^e$misch ratgeben abgesetzt. vnd der benannt verfu$^e$erer arnoldus außgetriben. vnd das o$^e$sterlich ambt durch den babst in sannt Johanns kirchen gehalten. vnnd Gwilhelmus der ko$^e$nig Sicilie von entwendung wegen vil kirchlicher gu$^e$eter mit schwerer verfluchung beladen. vnd Friderich der erst von disem babst mit der kaiserlichen kron bekro$^e$net. Diser babst ist der erst der sein wonung in der alten statt gehabt het. deßhalben dann dieselb statt pewlicher vnd wesenlicher wardt. Als er aber darnach auff der Ro$^e$mer bitte vnnd anru$^e$ffen wider in die statt kome vnd abermals von den ro$^e$mischen ratgeben angefochten wardt die statt zefreyen. do zohe ein gein arggnanum. daselbst starb et vnlang darnach in dem fu$^e$nften iar seins babstthumbs.
ALexander der dritt von Senis pu$^e$rtig wardt nach absterben adriani durch bestymmung. xxii. cardinel zu babst erkorn. Vnnd wiewol er ordenlich erwelet wardt so hat er doch vil vnd mancherlay ansto$^e$ße vnd widerstands erlidden. vnd dess was ein anfang Octauianus ein ro$^e$mer vnd cardinal. der ward auch zu babst aber allain von dreyen bestimbt vnd Victor genant. Derselb Victor schlu$^o$g sich an den ro$^e$mischen kaiser. So het alexander sein zu$^o$flucht zu ko$^e$nig Philippsen zu franckreich. vnd ein versammlung zu Claromonte. darinn verpannet er den kaiser vnd auch Octauianum. Demnach machet kaiser Friderich wider alexandrum drey ander bebst nacheinander. Aber die ro$^e$mischen ratherren waren disem alexandro gu$^e$nstig. darumb forderten sie ine auß franckreich gein rome. In mittler zeit empfiengen ettliche welsche vo$^e$lcker den trost vnd hoffnung sichselbs zu freiheit zebringen vnd griffen gegen kaiser Friderichen zu der waffen vnd weere. do zohe der kaiser mit versammeltem heer in welsche land bis gein Rom. daselbst warden dem zornigen grimmigen kayser die thor vnnd pforten geo$^e$ffnet vnnd eingelassen. do besorget sich der babst vor dem kaiser also hat das er mit seinem gesinde bey nachtlicher weil auß rom gein beneuentum. vnd von dannen in seins kochs klaydern haymlich gein Venedig fluhe. Als man ine aber daselbst erfu$^o$re do wardt er mit gepu$^e$rlicher solemnitet empfangen vnnd der hertzog vnd das volck von ime gebenedeyet. Do nw der kayser berichtet wardt das der babst zu Venedig wer do schicket der kayser Ottonem seinen sun mit heereßkraft zu wasser fu$^e$r Venedig den babst herauß zefordern. Aber Sebastian der venedisch hertzog stellet sich gegen ime zu weer vnd vberwunde ine gefangen gein Venedig fu$^e$erende. also wardt zwischen dem babst vnd kaiser ein frid gemacht. vnd derselb frid des andern tags darnach von dem kaiser also angenomen das er alles das der kirchen zugeho$^e$ret ir volgen laßen solt. vnd der babst gepote dem kaiser offenlich vnder sant Marxen kirchen thu$^e$r das er sich auff die erden strecken vnd ablass vnd vergebung bitten solt[.] do trate der babst dem kaiser auff seinen hals vnd sprach. Es steet geschriben. Ob der schlangen vnd ob dem basilisck wirdstu wandern vnd treten den leoben vnd dracken. do sprach der kaiser. Ich bin nit dir sunder Petro dess nachkomen du bist gehorsam. Also wardt die sach zwischen babst vnd kaiser befridet. vnnd der babst kome zum dritten mal gein rom vnnd hielt ein concili darinn er vil zu gemainem nutz der kirchen erspreißlichs ordnet. Zu letst starb er nach vil mu$^e$e vnd arbait. im. xxi. iar seins babstthumbs.

## CCIII recto:

FRiderich der erst barbarossa zugenambt von gepurt ein schwab ein sun hertzog Friderichs zu schwaben des bruders ko$^e$nig Cunrats auß dem durchleu$^e$chtigsten geschlecht der Karln geporn ist in dem iar des herren tawsent hundert.liii. nach ko$^e$nig Cunraten zu Franckfurt mit gemayner wale der churfu$^e$rsten ro$^e$mischer ko$^e$nig erkorn worden. vnd regiret. xxxviii. iar. Als er nw erstlich alle zwittrachtigkeit in teu$^e$tschen landen zu frid vnd einigkeit gebracht het do zohe er mit großem heer in Lombardiam fu$^e$r die statt Terdonam. vnd nach erobrung derselben mit solcher eyle gein rom das sich der babst vor ime besorget vnnd mit den cardineln in die alten statt fluhe. Aber nach vil hin vnnd her geschickter botschaft kom ko$^e$nig Friderich zu dem babst dem erpote er gepu$^e$rlich ere mit demu$^e$etiger geperde vnd sicheret ine vnd empfieng die kayserlichen kron von ime. dieselben weil hielten die ro$^e$mer der stat thor oder pforten beschloßen. darnach vberfieln sie die teu$^e$tschen die heraußen mit großer heereßkraft lagen vnd blyben beder seyten vil lewt tode. vnd wiewol sich der kaiser darob erzu$^e$rnet yedoch wardt er durch den babst wider gegu$^e$etigt. darnach zohe der kaiser widerumb in teu$^e$tsche lannd vnd ließ sich von seiner gemahel marggrafen Diepolds von Voburg tochtrr von syppschaft wegen des plu$^o$ts schaiden. vnd vermehlet sich mit iunckfrawen Beatrix des grafen von Burgundi tochter zu der ee. Zu derselben zeyt machet er den hertzog zu beheim zu einem ko$^e$nig. vnnd das o$^e$sterreichisch marggrafthumb zu einem hertzogthumb. Als aber babst Adrianus gestorben was do begunde der kaiser dem nachkomenden babst Alexandro zumal widerwertig zesein. also das er Cremam die reichen statt in Lombardia belegeret vnd dazwischen land vnd stett der ro$^e$mischen kirchen zusteende angriffe. auch die statt Terdonam plu$^e$nderet. vnd Mayland der erden gleich schlayffet. vnd das volck daselbst zehen meyl von der statt zewonen bedrunge. vnnd darnach der statt Cremam vil beschwerde zufu$^e$eget. Nw gieng solchs andern welschen vo$^e$lckern zu hertzen also das die von Bern Padua vnd Vincentz ein pu$^e$ntnus wider den kaiser macheten. Als die ding an den kaiser lanngten do beru$^e$effet er seine teu$^e$tschen allenthalben zusamen vnd fu$^e$eret die mit hilff vnd beystand der von Papia vnd Cremona fu$^e$r Bern. Vnd nach dem sich aber der kaiser vor dem babstlichen gewalt besorget do hanndelt er mit babst alexandro listigclich. vnd als aber Otto sein sun zu Venedig gefangen gehalten wardt vnd Friderich vergebung vnd ablaß durch fleiß der Venediger (als hieuor steet) erlanget do begabet er Sebastianum den hertzog vnd sein nachkomen. vnd den rat zu Venedig mit vil zierden vnd freyheten. Do nw kaiser friderich zu letst vmb sein verhanndlung wider die kirchen gein dem babst außgeso$^e$net was do hielt er in versamlung der fu$^e$rsten einen tag zu Nu$^e$rmberg. daselbst bestettiget er den frid. vnd schicket die frids brieff durch teu$^e$tsche land vnd name das creu$^e$tz an sich wider die vnglawbigen. vnnd mit aylff wagenburgen durch hungern. bulgarey vnd traciam gein Constantinopel zu. Von dannen hulffe ime ysaac der kriechisch kaiser gein Boßphorum. souil fleissigclicher als vil er sich langzeit vor seinem gewalt vnd mechtigkeit mer besorget het. also erobret er erstlich von den tu$^e$rcken die statt Philomeniam vnd zohe fu$^e$rter fu$^e$r yconium. dieselben vnd auch die daran stoßenden gegent mit rawb vnd prand verwu$^e$estende. darnach rayset er fu$^e$roan in klein Armeniam. daselbst bracht er alle ding in seinen gewalt. also das sich Saladinus der tu$^e$rckisch kaiser weder vor noch nach nye mer seiner außtilgung besorgete. aber ein vnselige stund vnderzucket solche hoffnung der cristen. dann als er eins tags mit hitz vnd schwayß beladen wardt do ryte er vnerspehet vnd vnbesunnen in ein padlfließends wasser zuckentz wasser vnd ertranck. Diser kayser wz ein großtettig. ku$^e$nmu$^e$etig. mylt. gestreng vnd redgesprech man. vnd außerhalb der kirchen verfolgung in vil dingen also hohberu$^e$mbt das nach dem großen kaiser Karln in großtettigkeit der geschihten kawm ime ein gleicher gefunden wirdt.
[K]Etzerey der Waldensier oder armen von Lyon hat diser zeit anfang gehabt von einem Lyonischen burger Waldo genant. Der was reich vnnd verließe seine gu$^e$eter den armen außtailende. vnnd vnderstund sich auß tewflischer verlaytung die euangelischen armu$^o$t gentzlich zehalten. vnd nach dem er aber ein vngelert man was so hieße er ime ettliche bu$^e$echer mit ettlichen spru$^e$chen der heilligen teu$^e$tsche oder in seiner sprach schreiben vnd vnderstund sich auß erplaßem gaist. wiewol der schrift vnuerstendig zepredigen. also sammlet er vil iungere vnd seet vil schedliches samens die prelaten vnd pfafheit verachtende. vnd als er aber nach vil vermanung in seiner verstockung verharret do wardt er als ein arger ketzer verpannet vnd auß seinem vaterland vertriben.
* ↑ 6353. Jahr der Welt, 1154 n. Chr.
* ↑ 6359. Jahr der Welt, 1160 n. Chr.
* ↑ 1153 n. Chr.
* ↑ Verona